|  |  |  |
| --- | --- | --- |
| Helsedirektoratet | Dato:21.01.22 | Ref.:kmk |

# Høringssvar til nasjonale råd om legemiddelsamstemming og legemiddelgjennomgang

**Innspill til kapittel 1: Om de faglige rådene**

*Begrepene legemiddelsamstemming og legemiddelgjennomgang forklares.*

Under forklaringen av legemiddelsamstemming kan det presiseres at man ofte må bruke flere kilder for å få en fullstendig liste og at pårørende ofte er viktig kilde for pasienter med akutt eller vedvarende kognitiv svikt.

Under forklaringen av legemiddelgjennomgang: I tilfeller der pasienter ikke administrerer legemidlene sine selv bør helsepersonell/pårørende som administrerer legemidlene og har den daglige oppfølgingen av pasienten delta i legemiddelgjennomgangen. Det bør poengteres først at det skal tilstrebes at legemiddelgjennomganger utføres av farmasøyt, lege og sykepleier som er en bedre løsning enn at lege kan gjøre det alene.

*Begrepet avmedisinering forklares:*

Avmedisinering bør også skje i samråd med pårørende og eller helsepersonell som har den daglige oppfølgingen av pasienten.

*Under Bakgrunn og prosess*

Foreslår å endre setning to i andre avsnitt: I følge en rapport fra Verdens helseorganisasjon er det 30 -50 prosent av alle *personer* med kroniske sykdommer *som ikke følger* anbefalt legemiddelbehandling.

**Innspill til Kapittel 2: Tilrettelegging**

*Under Tverrfaglig samarbeid*

Foreslår at tekst endres slik at det kommer fram at legemiddelgjennomgang skal gjennomføres tverrfaglig med lege, sykepleier eller annet helsepersonell som har den daglige oppfølgingen av pasientene og klinisk farmasøyt. Alle kliniske og biokjemiske data skal være tilgjengelig for det tverrfaglige teamet når legemiddelgjennomgangen gjennomføres.

*Under samarbeid mellom virksomheter*

Det bør legges føringer for når det er aktuelt å gjennomføre legemiddelgjennomganger, som for eksempel ved oppstart av ny behandling, avslutning av behandling, skifte av omsorgsnivå.

Det er flere studier som viser under 50 % av legemiddelrelaterte problemer og alvorlige bivirkninger oppdages ved å følge sjekklister og forskrivningsverktøy. Det er derfor viktig at rådene fokuserer på nødvendigheten av å gjennomføre tverrfaglige kliniske vurderinger av pasienten og hele pasientens medisinliste ved endringer.

**Kapittel 3 Legemiddelsamstemming**

Rådene angir at legemiddelsamstemming bør gjøres av lege, men det finnes mange studier som viser at farmasøyter er godt egnet til å foreta legemiddelsamstemming i sykehus og i sykehjem. Dette er trolig også en bedre ressursutnyttelse. Jeg foreslår derfor at teksten endres til å også omfatte farmasøyter.

Forøvrig bør rådene belyse at det er viktig at en legemiddelsamstemming også inkluderer å innhente informasjon om legemidler som tas ved behov og reseptfrie preparater. Det står noe om dette under samtale med pasienten, men dette kan løftes lenger fram. At en fullstendig legemiddelanamnese krever aktiv etterspørsel er også viktig å løfte frem.

**Kapittel 4 Legemiddelgjennomgang**

*Leger og virksomheter med behandlingsansvar bør tilby legemiddelgjennomgang til sine pasienter*

Under tredje kulepunkt mangler et **og**

Foreslår å fjerne eksempler på fagmiljøer som gjennomfører legemiddelgjennomganger rutinemessig i sykehus. Dette varierer fra sykehus til sykehus og behovet er stort også i andre fagmiljøer enn de som nevnes. Eksemplifiseringen kan tolkes som at det kun er i disse fagmiljøene det er særlig aktuelt.

Med vennlig hilsen

|  |  |
| --- | --- |
| Hege KerstenForskningssjef sykehuset Telemark, Førsteamanuensis, farmasøytisk institutt, UiOForsker Nasjonalt senter for aldring og helse | Kari Midtbø KristiansenDaglig leder Aldring og helse |